শিক্ষানীতি নিয়ে কথা বলতে গেলেই মাদরাসা শিক্ষার বিষয়টি সঙ্গতভাবেই এসে পড়ে। বর্তমান সরকারের আমলে মাদরাসা শিক্ষার ক্ষেত্রে ‘কিছুই করা হয়নি’ এমন অবিবেচনা প্রসূত দাবি আমাদের নয়। মাদরাসা শিক্ষাকে যুগোপযোগী করার কথা আমরা যুগ যুগ ধরেই শুনে আসছি। আদতে এ লক্ষ্যে অগ্রগতি হয়েছে সামান্যই। ‘মাদরাসা জঙ্গি প্রজনন কেন্দ্র নয়’ এখন সেটা খোলাখুলিভাবেই বলা হচ্ছে। এতে প্রমাণিত হলো ইসলাম সম্পর্কে ন্যূনতম মৌলিক জ্ঞান যারা লালন করেন তাদের পক্ষে আত্মঘাতী বা সন্ত্রাসী হওয়া সম্ভব নয়। ইসলাম সম্পর্কে অজ্ঞতাই আইএস বা জেএমবি প্রজননের যে উপযুক্ত ক্ষেত্র বানায় তা এখন প্রমাণিত। অতএব সন্ত্রাস নির্মূলের পূর্বশর্ত হিসেবে ইসলামের মৌলিক শিক্ষা প্রতিটি শিক্ষার্থীর মন-মগজে পৌঁছে দেয়া জরুরি। তাই এটি শিক্ষা নীতিতেও অঙ্গীভূত হওয়া দরকার। স্কুল-কলেজগুলোর তুলনায় মাদরাসাগুলোর উপায় উপকরণ ও সামর্থ্য একেবারেই সীমিত হওয়ার পরও বিশ্ববিদ্যালয়সমূহের ভর্তি পরীক্ষায় তাদের সাফল্য অভাবনীয়। এবারও ঢাকা বিশ্ববিদ্যালয়ের ‘খ’ গ্রুপে ১ম হলো তামিরুল মিল্লাতেরই একজন াছাত্র। কিন্তু মেধার তালিকায় প্রথম হয়েও পছন্দের বিষয়টি পড়ার সুযোগ তাদের হয় না। অবাক হওয়ার বিষয়, ইংরেজিতে সর্বোচ্চ নম্বর অর্জনের বিস্ময়কর সাফল্যের পরও ইংরেজি পড়ার জন্য সুযোগ দেয়া হয় না এক সময়ের কলকাতা বিশ্ববিদ্যালয়ের মতোই। আদালতের রায় থাকার পরও এমন বর্ণবাদী নীতি একটি সভ্য দেশে কেমন করে চলতে পারে যে দেশের সংবিধানে সহঅবস্থান করছে ‘রাষ্ট্রধর্ম ইসলাম ও সমাজতন্ত্র’ উভয়ই। এই সরকারের আমলেই কিছু সংখ্যক মাদরাসায় প্রথমবারের মতো ইসলামী বিষয়সমূহে উচ্চতর ডিগ্রি (অনার্স-মাস্টার্স) চালু করা হয়েছে। ইসলামী আরবি বিশ্ববিদ্যালয় প্রতিষ্ঠার কাজও এগিয়ে যাচ্ছে বলে প্রকাশ। এগুলো অবশ্যই প্রশংসনীয়। কিন্তু একটি ভালো কাজ দ্বারা আর একটি মন্দকাজকে ‘জাস্টিফাই’ করা যায় কী?